Henriette Kjær (KF), 2004-04-29:
Regeringen har mange gange sagt, at den ønsker at gøre en indsats for at forbedre børnefamiliers vilkår, og vi er i fuld gang.
Dette beslutningsforslag består af en række delforslag, og flere af forslagene har vi allerede drøftet i denne sal.
Lad mig henvise til, at der i denne folketingssamling er fremsat flere beslutningsforslag, som ligner nogle af de delelementer, der er med i beslutningsforslaget her.
På det seneste har vi her i Folketinget f.eks. førstebehandlet B 141 om gratis skole- og institutionsmad til alle børn samt B 139 om sikring af reel valgfrihed for børnefamilier gennem garanti for pasningstilbud til børn over 6 måneder; og for bare 2 dage siden forkastede et flertal i Folketinget B 111 om sundhedsplejens og daginstitutionernes rolle i bekæmpelse af den negative sociale arv samt B 119 om nedsat forældrebetaling i kommuner med pasningsgaranti.
Det sidste af de forkastede forslag gik ud på en nedsættelse af forældrebetalingen fra 33 pct. til 30 pct. i de kommuner, hvor der er pasningsgaranti.
Nu kommer SF så med et andet og langt mere vidtgående forslag til nedsættelse af forældrebetaling.
Så er det, jeg må spørge, hvad det egentlig er, SF vil på det her område.
Det må i øvrigt være forslagsstillerne bekendt, at regeringen er i gang med at overveje og har taget initiativ til at sikre mere fleksibilitet for småbørnsfamilierne.
Endvidere vil jeg gerne nævne, at der fremover skal udarbejdes pædagogiske læreplaner for det enkelte dagtilbud, det synes jeg jo giver mere kvalitet i dagtilbuddet, og endelig synes jeg da også, vi skal nævne KiD-projektet, som et bredt flertal i Folketinget står bag, og som har koncentreret sig om at udvikle kvaliteten inden for dagtilbudsområdet. Jeg vil også gerne pege på, at regeringen med de kommuneaftaler, der blev indgået sidste år, har givet kommunerne mulighed for at prioritere dagtilbudsområdet.
Så der er altså ikke tale om, at skattestoppet udhuler de kommunale serviceområder, som man ellers kan få indtryk af ved at læse beslutningsforslaget. Regeringen har som bekendt også nedsat et ministerudvalg
om bedre vilkår for børnefamilier.
Det udvalg skal så vurdere mulighederne for at skabe nogle bedre rammer for børnefamilierne, og det har vi også diskuteret mange gange her i salen.
Men netop det beslutningsforslag, der ligger her fra SF, kan regeringen ikke støtte.
Det rummer også mange forslag, der går i vidt forskellig retning.
Nogle af forslagene er jeg imod, fordi de er meget detailregulerede, f.eks. forslaget om mere plads til at lege og udfolde på sig inde og ude.
Det synes jeg måske kunne blive lidt problematisk, hvis vi herfra skulle bestemme, for det må jo betyde, at vi skulle fastsætte grænser for kvadratmeter pr. barn. Jeg kan huske, jeg engang har fået en sag tilsendt om en kommune, der ville etablere en gårdbørnehave.
De havde fundet en nedlagt landbrugsejendom, og alle var glade, fordi så kunne børnene rigtig komme ud, og der var meget natur, og der var også meget plads, men der var noget med, at loftet manglede 10 cm i at være højt nok.
Det er selvfølgelig regler, vi har i et helt andet regi nemlig på grund af brand, og hvad ved jeg, men alligevel var det jo ærgerligt, at man ikke kunne etablere et godt tilbud i gode rammer, fordi der så var det her.
Her synes jeg, vi kan risikere at komme ud i at hindre nogle gode tilbud, fordi vi herindefra har fastsat nogle grænser.
Så synes jeg, der er andre forslag, der virker ret luftige, f.eks. forslaget om kvalitetsudvikling på den enkelte institution.
Det er jo meget luftigt, for hvad skulle det så indeholde? Så er der også gode forslag, det medgiver jeg,
såsom pasningsgarantien, men der kender hr. Villy Søvndal også mit svar på det.
Jeg er ved at se på det.
Vi kommer med et samlet udspil.